A második világháború kitörésekor René be akart lépni a francia hadseregbe, de mivel a volt cs. és kir. haderőben szolgált, megtagadták tőle az engedélyt. Ezért a finn hadsereghez csatlakozott, 1939–40-ben részt vett a Szovjetunió elleni háborúban. Utána a német megszállás elől családostul Franciaországból Portugáliába, innen a USA-ba emigrált. 1944-ben, a szövetségesek partraszállása után engedélyt kapott, hogy szolgálatba lépjen a francia haderőben. Elismerték lovassági kapitányi rangját, az 1. francia hadsereg kötelékében harcolt a Német Birodalom elleni hadjáratban. Megkapta a Nagy Konstantin–Szent György-rend "(Ordre sacré et militaire constantinien de Saint-Georges)" szenátori nagykeresztjét, a Dán Királyság Elefánt-rendjét. A Francia Köztársaságtól megkapta a második világháborús hadikeresztet "(Croix de Guerre 1939–45)," és 1955-ben a Becsületrend tiszti keresztjét is.